જો વિકસિત દેશો આ બધા સમાચારથી ખુશ થતા હોય તો તેમણે પણ ચેતી જવા જેવું છે કારણકે આબોહવા પરિવર્તનની અસર માત્ર ગરીબ દેશોને જ થશે તેવું નથી. યુકે જેવા વિકસિત દેશોને પણ તેની અસર થઈ છે. યુકેમાં વાયુ પ્રદૂષણ ખૂબ જ છે અને તેના કારણે દર વર્ષે ૪૦,૦૦૦ મૃત્યુ થાય છે. (દિવાળીમાં ફટાકડાના કારણે પ્રદૂષણ થાય છે તેમ કહી અરજી કરતા લોકો અને ચુકાદો આપતા માનનીય ન્યાયાધીશો સાંભળે છે?) સરકાર સાઇકલિંગ અને ચાલવા માટે બહુ ઓછું ફંડ યુકેમાં આપે છે તેની આરોગ્ય અને પર્યાવરણ નિષ્ણાતો ટીકા કરે છે. હવામાન પરિવર્તન થાય એટલે પૂર-અતિવૃષ્ટિ જેવી કુદરતી આપત્તિ આવે. આવી આત્યંતિક આબોહવાની ઘટનાઓના કારણે માનસિક આરોગ્યની સમસ્યાઓમાં પણ ખૂબ જ વધારો જોવા મળ્યો છે.